Mihkel Kalbus, Erika Kolnes ja Priit Kask moodustavad kolmekesi akordionistide tuumiku. Sellises põhikoosseisus on mängitud 4 aastat. Endel Pukk on esitanud laule, aga täna tuli leppida ilma tema esinemiseta. Akordionistide triot on ansamblis täiendanud veel tuuba bassi mängiv Virgo Vellend,  kes vahepeal teenis aega kaitseväe Vahipataljonis Tallinnas Rahumäel. Nüüd on ta sõjaväeteenistusest prii ja esines üle pikkade kuude taas Mihkli, Erika ja Priidu seltsis. Kas ta ka edaspidi jääb ansambli "Akordion ja Co" juurde pasunat puhuma, vastas Virgo õlakehituse ja kerge muhelusega: "Kui võetakse, hakkan mängima!" Priit, kes kõrval seisis, naeris seepeale lõbusalt: "Muidugi võtame!" Virgo Vellend on tuuba bassi õppinud Rein Vendla käe all Sindi Muusikakoolis. Ühe aasta sai ta õppida ka Otsa  nimelises muusikakoolis. "Plaanin jätkata Otsa koolis ja selle lõpetada," rääkis Virgo oma esialgsetest kavatsustest kuidas pärast kaitseväe teenistust edasi minna.